REPUBLIKA HRVATSKA

PRIMORSKO-GORANSKA ŽUPANIJA

OPĆINA PUNAT

**ODLUKA**

**o visini paušalnog poreza za djelatnosti iznajmljivanja i smještaja u turizmu**

Sadržaj:

1. Pravni temelj za donošenje akta i obrazloženje;
2. Prijedlog odluke o visini paušalnog poreza za djelatnosti iznajmljivanja i smještaja u turizmu

Predlagatelj:  
općinski načelnik

Punat, siječanj 2019. godine

PRAVNI TEMELJ ZA DONOŠENJE AKTA

Pravni temelj za donošenje ove Odluke je članak57. stavak 3. Zakona o porezu na dohodak („Narodne novine“ broj 115/16 i 106/18), članak 2. stavak 1. Pravilnika o paušalnom oporezivanju djelatnosti iznajmljivanja i organiziranja smještaja u turizmu (“Narodne novine” broj 1/19) i članak 31. Statuta Općine Punat („Službene novine Primorsko-goranske županije“, broj 8/18).

OBRAZLOŽENJE

Odredbom članka57. stavka 3. Zakona o porezu na dohodak („Narodne novine“ broj 115/16 i 106/18) propisano je da je predstavničko tijelo jedinice lokalne samouprave obvezno donijeti odluku kojom će propisati visine paušalnog poreza po krevetu odnosno po smještajnoj jedinici u kampu, a koje ne mogu biti manje od 150,00 kn niti veće od 1.500,00 kn. Prijelaznim odredbama Zakona o izmjenama i dopunama Zakona o porezu na dohodak propisana je obveza donošenja odluke o visini paušalnog poreza do 31. siječnja 2019. godine jer u protivnom se visina paušalnog poreza po krevetu odnosno po smještajnoj jedinici u kampu određuje u iznosu od 750,00 kn.

Po dosadašnjem zakonskom okviru prema odredbi članka 3. Pravilnika o djelatnostima iznajmljivanja stanova, soba i postelja putnicima i turistima te organiziranja kampova koje će se paušalno oporezivati, o visini paušalnog poreza i načinu plaćanja paušalnog poreza (“Narodne novine” broj 1/17) iznajmljivači su plaćali paušalni porez na dohodak sukladno sljedećem izračunu:

*broj kreveta ili broj smještajnih jedinica u kampu x visina paušalnog poreza po krevetu ili jedinici x koeficijent određen razredom turističkog mjesta u kojem se pruža usluga noćenja*

Visina paušalnog poreza po krevetu iznosila je 300,00 kn, odnosno 350,00 kn po smještajnoj jedinici u kampu.

Pravilnikom o proglašavanju turističkih općina i gradova i o razvrstavanju naselja u turističke razrede (“Narodne novine” broj 122/09, 9/10-isp., 61/10, 82/10, 36/11, 89/11, 146/11,, 141/12, 144/12, 38/13, 153/13, 126/15, 15/16-isp., 54/16, 113/16, 26/17, 61/17, 72/17 i 78/17) naselje Punat bilo je razvrstano u razred A turističkog mjesta (koeficijent 1,00), a naselje Stara Baška u razred B turističkog mjesta (koeficijent 0,85). Primjenom gore navedene formule iznos paušalnog poreza po krevetu u naselju Punat iznosio je 300,00 kn po krevetu, a u Staroj Baški 255,00 kn.

Donošenjem novog Pravilnika o paušalnom oporezivanju djelatnosti iznajmljivanja i organiziranja smještaja u turizmu (Narodne novine” broj 1/19)-dalje u tekstu Pravilnik propisani su kriteriji po kojima će predstavničko tijelo jedinice lokalne samouprave svojim odlukama propisati visinu paušalnog poreza na dohodak i djelatnosti iz članka 57. stavka 2. Zakona o porezu na dohodak koje se mogu paušalno oporezivati, visinu i način utvrđivanja, godišnjega paušalnog dohotka, godišnjega paušalnog poreza na dohodak i prireza porezu na dohodak, rokove plaćanja poreza, evidencije i izvješća, te druge odredbe bitne za provedbu paušalnog oporezivanja u skladu s člankom 82. stavkom 9. Zakona.

Člankom 2. stavkom 3. Pravilnika određeno je da se visina paušalnog poreza utvrđuje po krevetu, po smještajnoj jedinici u kampu i/ili kamp-odmorištu i po smještajnoj jedinici u objektu za robinzonski smještaj. Visinu paušalnog poreza prema članku 2. stavku 3. Pravilnika predstavničko tijelo jedinice lokalne samouprave donosi za područje naselja u kojem se djelatnosti iznajmljivanja i smještaja u turizmu pružaju.

Člankom 8. stavkom 1. i 3. Pravilnika određeno je da se godišnji paušalni porez na dohodak utvrđuje kao umnožak broja kreveta odnosno broja smještajnih jedinica u kampu i/ili kamp-odmorištu odnosno broja smještajnih jedinica u objektu za robinzonski smještaj te visine paušalnog poreza po krevetu odnosno po smještajnoj jedinici u kampu i/ili kamp-odmorištu odnosno po smještajnoj jedinici u objektu za robinzonski smještaj, a koji iznos se uvećava za prirez porezu na dohodak koji je uveden odlukom jedinice lokalne samouprave prema prebivalištu ili uobičajenom boravištu poreznog obveznika.

Prihod ostvaren od ovog oblika poreza na dohodak dijeli se između jedinice lokalne samouprave i županije na način da jedinici lokalne samouprave pripada 60% i to onoj u kojoj je prebivalište obveznika, a ne gdje se nalazi smještajni objekt.

Ovim prijedlogom Odluke predlaže se visina paušalnog poreza po krevetu u iznosu od 300,00 kn u naselju Punat, 255,00 kn u naselju Stara Baška, a po smještajnoj jedinici u kampu i/ili kamp-odmorištu, kao i u smještajnoj jedinici u objektu za robinzonski smještaj u iznosu od 350,00 kn u naselju Punat, i 297,00 kn u naselju Stara Baška.

Iz navedenog proizlazi da se visina paušalnog poreza na mijenja, odnosno ne povećava se te se predlaže Općinskom vijeću usvajanje odluke kao u prijedlogu.

* Prijedlog -

Na temelju članka 57. stavak 3. Zakona o porezu na dohodak („Narodne novine“ broj 115/16 i 106/18), članka 2. stavka 1. Pravilnika o paušalnom oporezivanju djelatnosti iznajmljivanja i organiziranja smještaja u turizmu (“Narodne novine” broj 1/19) i članka 31. Statuta Općine Punat („Službene novine Primorsko-goranske županije“, broj 8/18), Općinsko vijeće Općine Punat, na \_\_\_\_ sjednici održanoj \_\_\_\_\_ siječnja 2019. godine donosi

**ODLUKU**

**o visini paušalnog poreza za djelatnosti iznajmljivanja i smještaja u turizmu**

**Članak 1.**

Ovom Odlukom određuje se visina paušalnog poreza po krevetu, smještajnoj jedinici u kampu te smještajnoj jedinici u objektu za robinzonski smještaj.

Visina paušalnog poreza određuje se ovisno o naselju unutar Općine Punat gdje se nalazi soba, apartman, kuća za odmor odnosno kamp i objekt za robinzonski smještaj.

**Članak 2.**

Visina paušalnog poreza po krevetu utvrđuje se ovisno o naselju gdje se nalazi soba, apartman i kuća za odmor te iznosi:

|  |  |
| --- | --- |
| Naselje | Visina paušalnog poreza po krevetu u kunama |
| Punat | 300,00 |
| Stara Baška | 255,00 |

**Članak 3.**

Visina paušalnog poreza po smještajnoj jedinici u kampu i/ili kamp-odmorištu odnosno po smještajnoj jedinici u objektu za robinzonski smještaj utvrđuje se ovisno o naselju gdje se nalazi kamp te iznosi:

|  |  |
| --- | --- |
| Naselje | Visina paušalnog poreza po smještajnoj jedinici u kampu i/ili kamp-odmorištu odnosno po smještajnoj jedinici u objektu za robinzonski smještaj u kunama |
| Punat | 350,00 |
| Stara Baška | 297,00 |

**Članak 4.**

Ova Odluka stupa na snagu dan nakon objave u “Službenim novinama Primorsko-goranske županije“.

OPĆINSKO VIJEĆE

OPĆINE PUNAT

PREDSJEDNIK

Goran Gržančić, dr.med.v.r.